Solbakken frykter sparken ved derbytap
- Historisk sett sitter jeg veldig, veldig utrygt, sier han til VG Nett. Da Solbakken møtte pressen tidligere i dag la ikke nordmannen skjul på at han er en trener i vansker. Ikke bare har tapene hopet seg opp i det siste - mange nøkkelspillere er også skadet eller suspendert. Les om Solbakkens tøffe uke i lørdagens VG! - Vi har ikke hatt flaks på lenge. Alt er mot oss i øyeblikket, sier Solbakken. Ender det med tap også mot erkerivalen Bayer Leverkusen - og Köln for alvor nærmer seg nedrykkssumpen, vet 43-åringen at hans dager i byen ved Rhinen kan gå mot slutten. - Det vil alltid være slik i Bundesliga: Når man taper fire ganger etter vinterpausen... Men det er ikke det jeg tenker mest på nå. Jeg vil stå på og hjelpe laget, sier Solbakken. - Noen perioder er verre enn andre, enten man er spiller eller trener, legger han til.Selv om Leverkusen har ti poengs forsprang på Köln, forsøker 43-åringen å se lyst på møtet med Champions League-laget hjemme på RheinEnergieStadion. - Vi har store muligheter i morgen, selv om vi er underdogs. Det er viktig at vi beholder tilliten og ikke lar angsten og de negative tankene ta overhånd. Solbakken er tvunget til en rekke omrokeringer og må prøve ut nye spillere i flere posisjoner. - Jeg vet ennå ikke hvordan startelleveren vil se ut, vedgår han.Ett av de store spørsmålene er om måljegeren Lukas Podolski, som har vært ute med skade, vil være klar. 26-åringen har satt inn halvparten av de 30 målene til Köln denne sesongen. - Det er for tidlig å si om han spiller eller ikke, sier Solbakken. Köln ligger nå på 14. plass med 24 poeng etter 22 kamper. På 18. og siste plass på tabellen ligger Freiburg med 18 poeng. Leverkusen er på sjette.De siste ukene har imidlertid hendelser utenfor gresset skapt minst like store overskrifter som det rent sportslige i karnevalsbyen Köln. Mange spør seg om disiplinen i klubben er god nok. Mens midtbaneprofilen Miso Brecko ble tatt i promillekjøring og forsvarsspilleren Kevin Pezzoni havnet i slagsmål og fikk brukket nesen, har andre spillere blitt observert fulle på byen i sene nattetimer. - Jeg har en del å snakke med enkelte om etter dette karnevalet, fastslår Solbakken. Som om ikke det var nok, hevdes forholdet mellom treneren og sportsdirektør Volker Finke å være på frysepunktet. Overfor VG Nett avviser imidlertid begge at de ikke er på talefot. PS! I forrige møte mellom Köln og Bayer Leverkusen banket Solbakken & co. motstanderne 4-1.
Etter å ha tapt fem av de siste seks kampene innrømmer Ståle Solbakken at han er i trøbbel. Morgendagens derby mot Bayer Leverkusen blir en skjebnekamp for Köln-treneren.